钦定古今图书集成/明伦汇编/氏族典/第404卷 > 《廖用贤尚友录》 > 以国为氏〈周异姓国〉
## 钦定古今图书集成/明伦汇编/氏族典/第404卷 > 《廖用贤尚友录》 > 以国为氏〈周异姓国〉

楚氏，芈姓。始居于丹阳，今江陵枝江是也。后迁于郢，
今江陵县北有旧郢城。本国号荆，迁郢，始改楚。又迁
于鄀，今襄阳宜城西南有鄀亭山。后迁于寿春，今之
寿春府也。楚之先出颛帝高阳氏，曰重黎，为帝喾火
正，使伐共工氏，不克事。帝诛之，而以其弟吴回为重
黎后，复居火正，为祝融。吴回生陆终，陆终生季连，季
连之苗裔曰鬻熊，为文王师。及成王举文王之劳臣，
封其曾孙熊绎，居丹阳，国号荆，今江陵枝江是其故
地。熊绎与周公之子伯禽、康叔之子牟、晋侯之子燮、
太公之子吕伋俱事成王，然世以名称，皆无爵号，至
熊达始盛。彊十九年，则鲁隐公之元年也。三十五年，
伐随，使随人为请于周，以尊爵号，王室，不听。三十七
年，熊达怒曰：“吾先君鬻熊，文王师也。不幸早世。成王
举我先君，锡以子男之田，令居楚，蛮夷率服，而王不
加位，我自尊耳。”乃自立为武王，始开濮地而有之。武
王卒，子文王立，始都郢，改号楚，今江陵县北旧郢城
是也。文王卒，子成王立，结旧好于诸侯。使人献天子，
天子锡之《胙》，曰：“镇尔南服，使夷越之乱无侵中国。”于
是开地千里，三十九年灭夔，以不祀祝融与鬻熊故
也。灵王之七年，筑章华台，内亡人实之。共王有宠子
五人，无适立，乃望祭群神而决之。阴与巴姬谋而埋
璧于室内。召五子齐而入。康王跨之，灵王肘加焉。子
比、子晳皆远之。平王幼，抱而入，再拜皆压纽。故康王
以长立，至其子失之。围为灵王，及身而弑，四子皆无
后，惟平王续楚祀。昭王十年冬，伍子胥复父兄之仇，
相吴王阖闾以伐楚，入郢，焚平王之墓。十二年，吴复
伐楚。楚去郢北，都鄀，今襄阳宜城西南有鄀亭山，是
其地。怀王三十年，秦昭王诈遗怀王书，欲亲结盟于
武关。既至，伏兵劫怀王而西，至咸阳，朝章台，如蕃臣，
不与亢礼。楚人立太子横为顷襄王。二年，怀王卒于
秦，秦归其丧，楚人哀之。考烈王二十二年，秦王政立。
楚与诸侯共伐秦，不利，东徙寿春，命曰郢王负刍。五
年，秦将王翦、蒙武破楚，掳王负刍，灭之，为楚郡。凡四
十五世，其后以国为氏。鲁有楚丘，又有林楚，是“楚丘”
者，必林楚之后以名为氏者，又赵襄子之家臣有楚
隆。又古有贤者楚老，宋有骁卫上将军楚公辅，望出
江陵，祥符登科有楚咸。

臣谨按：陆终氏娶鬼方之女，孕而不育，十一年开其左胁而出三人焉，又开其右胁而出三人焉。长曰昆吾，名樊，为己姓，封于卫墟。次曰参胡，董姓，封于韩墟，周时为胡国，楚灭之；三曰彭祖，名翦，彭姓，封于韩大彭之墟，即彭城也；四曰会人，妘姓，封于郑墟。五曰安曹姓，封于邾之墟。六曰季连，芈姓，其后为楚昆吾氏，为夏伯。汤伐桀，灭之。彭祖氏为商伯。商之末世始亡。

按于宝之论曰：“先儒多疑此事，谯周作《古史考》，以为妄记，废而不论。然六子之世，子孙有国，数千年间，迭为伯王，天将兴之，必有尢物。若夫前志所传，修己背坼而生禹，简狄胸坼而生契，历代久远，莫足相证。近魏黄初五年，汝南屈雍妻王氏生男，从右胁下水，腹上出，而平和自若，数月创合，母子无恙。”

按：浮屠氏称，释迦生于摩邪夫人之右胁，亦此理也。其徒信之而不疑，何学者之疑陆终氏之事？近莆田尉舍之左，有市人之妻，生男从股髀闲出，亦能创合母子，无他恙。此又足以明屈雍之事不诬。又按：以王父字为氏者，古之道也。然亦有以名为氏者，楚以鬻熊之故，世称熊氏，女子则称芈焉。楚国亡于秦汉之世，是时姓氏之道泯矣，故楚以“熊” 著，而楚族无闻。